Maak jou Maak(e) saam met Jan Rhaap - Did You Hear?
Photo: Carol de Villiers Fotografie
Maak jou Maak(e) saam met Jan Rhaap
by Mariette van Niekerk September 12, 2020 September 18, 2020
Leave a Comment on Maak jou Maak(e) saam met Jan Rhaap
Suid-Afrikaners is nou een maal nie gemaak om in afsondering te leef nie. Hulle hou van samekomste en gesellig wees en dit is hoekom inperking die meeste mense so swaar getref het.
Een ding is seker. Onbeplande kuiers saam met vriende word deesdae ekstra baie waardeer.
Jan Rhaap se nuutste enkelsnit, Maak jou Maak(e) is juis geïnspireer deur die samesyn van so 'n onbeplande jagnaweek en het dus 'n storie waarby oud en jonk sal aanklank vind.
"Dit gaan oor 'n onbeplande kuier saam met my neef (Bulletjie) en sy vriend (Jukkie of Jurgens) wat 'n ruk gelede toevallig op my plaas kom jag het. Hulle het die hele naweek vir mekaar gesê: 'Maak jou Maak', wat 'n sê-ding is hier in die Noordkaap waarmee jy iemand uitdaag om te wys wat in jou steek," gee die sanger agtergrond oor sy nuutste vrystelling.
Maak jou Maak(e) is 'n Afrikaanse pop-rocksnit, wat Jan saam met die sanger en kitaarspeler Loki Rothman geskryf het en sy diep rasperstem soos 'n handskoen pas.
"In ons huidige omstandighede, sal almal 'n onbeplande kuier saam met hulle mense geniet. Daarom voel ek dat alle Suid-Afrikaners die boodskap van hierdie liedjie in hulle harte sal voel," voeg hy by.
Tans is hy besig met die opname van sy vierde ateljee-album wat voor die einde van die jaar uitgereik sal word en kan hy nie wag om die volgende hoofstuk van sy loopbaan met aanhangers te deel nie.